钦定古今图书集成/明伦汇编/官常典/第581卷 > 寇天叙
## 钦定古今图书集成/明伦汇编/官常典/第581卷 > 寇天叙

按《明外史》本传：“天叙，字子惇，榆次人。由乡举入太学，
与崔铣、吕柟善。登正德三年进士。除南京大理评事，
进寺副，累迁应天府丞。武宗驻南京，从官卫士十馀
万，日费金万计，近幸求索倍之。尹齐宗道忧惧卒。天
叙摄其事，日青衣皂帽坐堂上。江彬使者至，好语之
曰：‘民穷，官帑乏，无可结欢，丞专待谴耳’。彬使累至，皆”
然，彬亦止。他权幸有求，则曰：“俟面奏即予。”中官拘妓
女数百人多饿死，以天叙言得释。禁军攫民物，天叙
募人与搏，而兵部尚书乔宇选拳勇者与搏戏。禁军
卒受伤，惭且畏，不敢横驾。驻九月，南京不大困者，天
叙与宇力也。嘉靖三年以右佥都御史巡抚甘肃。回
贼犯山丹，督将士擒其长脱脱木儿。西域贡狮子、犀
牛、西狗。天叙请却之，不听。进右副都御史，巡抚陕西。
寇入固原，击败之，斩首百馀。又讨平大盗王居等，累
赐银币。历兵部右侍郎。卒。家贫，丧事不具。天叙在太
学时，尝闻父病疾，驰六昼夜抵家，父疾亦瘳。